Mogens Andreasen (DF), 2000-03-16:
Da Dansk Folkepartis ordfører på området ikke kan være til stede i salen i aften, skal jeg fremsætte partiets synspunkter.
Lovforslaget her er jo et af de lovforslag, som kommer under regeringens samlede handlingsplan vedrørende bedre integration.
Og hvis man har læst denne handlingsplan samlet, så må man sige, at det reelt kun drejer sig om, hvordan man får integreret de fremmede, men der foreligger ikke ét eneste ord om, hvordan vi får standset tilstrømningen til Danmark.
Det er jo dér, problemet ligger, men vi ved også godt i Dansk Folkeparti, at det vil regeringen naturligvis ikke anerkende.
Og her har vi så et af eksemplerne på, at nu skal der fuldt tryk på integrationen, også over for de flygtninge, som efter Dansk Folkepartis opfattelse kun skal være i Danmark i et kortere tidsrum, nemlig indtil der er ordnede forhold i deres hjemland igen.
En af grundene til, at man fremsætter dette lovforslag, er, at man mener, at kommuner med mange udlændinge kan have visse byrdefordelingsmæssige tab som følge af udgifterne til danskundervisning af voksne udlændinge.
Derfor er vi i Dansk Folkeparti også af den opfattelse, at hele den her problematik slet ikke skal lægges over på hverken kommuners eller andres skuldre.
Danmarks flygtningepolitik skal tilrettelægges og afgøres i Folketinget.
Man har i årevis bare skubbet problemerne over på kommunerne og amterne, og derfor har man lavet lappeløsning på lappeløsning i stedet for virkelig effektivt at tage fat på problemerne, få foretaget de nødvendige skridt, og det er og bliver at inddrage udlændingeloven fundamentalt.
Ifølge lovforslaget går det ud på, at staten yder et tilskud til kommunerne på 30 kr. pr. danskundervisningstime.
Tilskuddet skal så ydes for alle personer, som deltager i undervisningen efter lov om undervisning i dansk som andetsprog.
Vi forstår heller ikke rigtig, at det er et andetsprog.
Man vil have flere og flere ind i den undervisning, og voksne udlændinge medfører også større sprogcentre.
Det kommer dog ikke til at gælde for udlændinge, der på undervisningstidspunktet er omfattet af integrationsloven, eller forsikrede ledige, som deltager i et tilbud efter lov om aktiv arbejdsmarkedspolitik.
Det er jo egentlig ganske logisk, for disse grupper dækkes jo i dag henholdsvis af tilskud i den integrationslov, vi har - et flertal i Folketinget har vedtaget den - og dels via betaling fra arbejdsformidlingen for forsikrede ledige, som deltager i danskundervisning som led i den enkeltes handlingsplan.
Hvis man kigger på de økonomiske konsekvenser i lovforslaget, ja, så må man sige, at det jo er rigtig flot, at man har fået det til at give et stort rundt nul.
Nærmere sagt at det ikke får økonomiske konsekvenser.
Men sandheden er jo, at hele regeringens flygtninge- og integrationspolitik faktisk koster Danmark ganske mange penge, og det her er endnu et tegn på, at regeringen faktisk ikke har forstået noget som helst af, hvad det drejer sig om.
Tværtimod kan man forudse, at det modsatte vil ske, fordi regeringen nu helt holder op med at skelne mellem flygtninge og indvandrere, og fordi der nu bliver lagt op til, at tilbudene fra det offentlige, uanset hvor godt man skjuler det, kommer op i en helt anderledes vægtklasse.
Og det vil blot trække endnu flere fremmede til Danmark.
Regeringen burde have gået den modsatte vej og fjernet retskravet om familiesammenføring og ophævet de facto-begrebet samt sikret, at Danmark kun modtager de konventionsflygtninge, som vi er forpligtet til.
Regeringen har åbnet for vandhanen og kan ikke få den lukket igen og forsøger nu at tørre vandet op med en våd serviet.